CELEX: 52021PC0547
Language: el
Date: 2021-09-23
Title: Πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 2014/53/ΕΕ σχετικά με την εναρμόνιση των νομοθεσιών των κρατών μελών σχετικά με τη διαθεσιμότητα ραδιοεξοπλισμού στην αγορά

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.9.2021
            COM(2021) 547 final
            2021/0291(COD)
            Πρόταση
            ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ 
            για την τροποποίηση της οδηγίας 2014/53/ΕΕ σχετικά με την εναρμόνιση των νομοθεσιών των κρατών μελών σχετικά με τη διαθεσιμότητα ραδιοεξοπλισμού στην αγορά
            (Κείμενο που παρουσιάζει ενδιαφέρον για τον ΕΟΧ)
            {SEC(2021) 318 final} - {SWD(2021) 244 final} - {SWD(2021) 245 final} - {SWD(2021) 246 final}
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
            
               •Αιτιολόγηση και στόχοι της πρότασης
            
            
               
                  Από το 2009 η Επιτροπή επιδιώκει να περιορίσει τον κατακερματισμό της αγοράς διεπαφών φόρτισης για κινητά τηλέφωνα και παρόμοιες συσκευές. Ωστόσο, οι σχετικές πρωτοβουλίες οδήγησαν μόνο σε εθελοντικά προγράμματα τα οποία δεν είναι νομικώς δεσμευτικά και επομένως δεν εξασφαλίζουν συνεπή και ομοιόμορφη εφαρμογή.
               
               
                  Τον Ιούνιο του 2009, μετά από αίτημα της Επιτροπής, σημαντικοί παραγωγοί κινητών τηλεφώνων συμφώνησαν να υπογράψουν μνημόνιο συμφωνίας (στο εξής: ΜΣ) σχετικά με την εναρμόνιση των φορτιστών για κινητά τηλέφωνα με ικανότητα διαβίβασης δεδομένων που πωλούνται στην ΕΕ
                     1
                  . Οι υπογράφοντες συμφώνησαν να αναπτύξουν μια κοινή προδιαγραφή βασισμένη στη διεπαφή USB 2.0 micro-B η οποία θα επέτρεπε την πλήρη συμβατότητα φόρτισης με τα κινητά τηλέφωνα που επρόκειτο να διατεθούν στην αγορά. 
               
               
                  Το ΜΣ μείωσε τον κατακερματισμό της αγοράς και επέφερε σχεδόν παγκόσμια εναρμόνιση. Η εφαρμογή του οδήγησε στην αποτελεσματική μείωση του αριθμού των λύσεων φόρτισης για κινητά τηλέφωνα από 30 σε μόλις τρεις. Ωστόσο, το ΜΣ επέτρεψε επίσης τη χρήση διεπαφών φόρτισης αποκλειστικής εκμετάλλευσης, μία εκ των οποίων συνέχισε να χρησιμοποιείται (και εξακολουθεί να χρησιμοποιείται μέχρι σήμερα) από μεγάλο κατασκευαστή κινητών τηλεφώνων, αποτρέποντας έτσι την πλήρη διαλειτουργικότητα. Επιπλέον, το ΜΣ δεν ασχολήθηκε καθόλου με τα περιβαλλοντικά ζητήματα που προκύπτουν από τη συνεχιζόμενη ύπαρξη αυτών των διαφορετικών διεπαφών φόρτισης και πρωτοκόλλων επικοινωνίας φόρτισης. 
               
               
                  Χωρίς ανάληψη δράσης από την ΕΕ, ο εν λόγω κατακερματισμός της αγοράς διεπαφών φόρτισης και πρωτοκόλλων επικοινωνίας φόρτισης αναμένεται να συνεχιστεί και οι περιβαλλοντικές επιπτώσεις θα παραμείνουν αναπάντητες. 
               
               
                  Από τη λήξη του μνημονίου συμφωνίας το 2014 (μετά από δύο επιστολές ανανέωσης), η Ευρωπαϊκή Επιτροπή προσπαθεί να ενθαρρύνει την υιοθέτηση νέας εθελοντικής συμφωνίας. Τον Μάρτιο του 2018, μετά από αρκετούς γύρους συζητήσεων μεταξύ των σχετικών κατασκευαστών και ανταλλαγές απόψεων με την Επιτροπή, ο κλάδος πρότεινε νέο ΜΣ για μια μελλοντική κοινή λύση φόρτισης για τα έξυπνα τηλέφωνα. Ωστόσο, η Επιτροπή δεν θεώρησε ικανοποιητικό το νέο ΜΣ, καθώς δεν συνάδει με τους στόχους εναρμόνισης της ΕΕ, οι οποίοι αποσκοπούν στον περιορισμό του κατακερματισμού των λύσεων φόρτισης (τόσο των διεπαφών φόρτισης όσο και των πρωτοκόλλων επικοινωνίας φόρτισης) για τα κινητά τηλέφωνα και παρόμοια είδη ραδιοεξοπλισμού. Το προταθέν νέο ΜΣ εξακολουθούσε να επιτρέπει λύσεις αποκλειστικής εκμετάλλευσης (μέσα σύνδεσης που αφορούν αποκλειστικά ορισμένο προμηθευτή), τις οποίες η Επιτροπή δεν θεωρεί πλέον δικαιολογημένες με βάση τα τεχνικά πλεονεκτήματα που παρέχει η εισαγωγή της διεπαφής USB Type-C.
               
               
                  Στο πλαίσιο αυτό, το 2018 η Επιτροπή δρομολόγησε μελέτη εκτίμησης των επιπτώσεων για πιθανή πρόταση με στόχο την εφαρμογή κοινής λύσης για τη φόρτιση των κινητών τηλεφώνων (και ενδεχομένως και άλλων παρόμοιων κατηγοριών ή κλάσεων ραδιοεξοπλισμού). Παρότι ο αρχικός στόχος αυτής της πρωτοβουλίας ήταν η ενίσχυση της ευκολίας των καταναλωτών, η μελέτη κατέληξε στο συμπέρασμα ότι η επιβολή κοινής διεπαφής φόρτισης και κοινού πρωτοκόλλου επικοινωνίας φόρτισης όσον αφορά τον ραδιοεξοπλισμό (έξυπνα τηλέφωνα, αλλά ενδεχομένως και ταμπλέτες, φωτογραφικές μηχανές, συσκευές ανάγνωσης κ.λπ.), με παράλληλη ενθάρρυνση ή επιβολή του διαχωρισμού (δηλαδή της παροχής του ραδιοεξοπλισμού στον τελικό χρήστη χωρίς τη συσκευή φόρτισης), θα ωφελήσει τους καταναλωτές και θα μειώσει τα απόβλητα ηλεκτρικού και ηλεκτρονικού εξοπλισμού. Το συμπέρασμα ήταν ότι η εναρμόνιση μόνο της διεπαφής φόρτισης (στην περίπτωση του ραδιοεξοπλισμού που φορτίζεται μέσω ενσύρματης φόρτισης, η διεπαφή αυτή είναι η υποδοχή φόρτισης) δεν επιτυγχάνει πλήρη διαλειτουργικότητα φόρτισης. Μάλιστα, επί του παρόντος υπάρχουν διάφορα πρωτόκολλα επικοινωνίας φόρτισης και δεν εξασφαλίζουν όλα τις ίδιες επιδόσεις φόρτισης αν χρησιμοποιείται συσκευή φόρτισης άλλου εμπορικού σήματος. Η μελέτη κατέληξε επιπλέον στο συμπέρασμα ότι η ύπαρξη κοινού τύπου συσκευής φόρτισης για διάφορους τύπους ραδιοεξοπλισμού θα μπορούσε να αυξήσει την ευκολία των καταναλωτών συνολικά. Όσον αφορά την ασύρματη φόρτιση (δηλαδή γενικότερα τις τεχνολογίες φόρτισης πέραν της ενσύρματης φόρτισης), η μελέτη κατέληξε στο συμπέρασμα ότι αν επέλθουν ρηξικέλευθες καινοτομίες στην τεχνολογία ασύρματης φόρτισης, το γεγονός αυτό θα μπορούσε να υπονομεύσει το σκεπτικό για μια κοινή λύση βύσματος σύνδεσης, μέσω της σημαντικής μείωσης της σημασίας των ενσύρματων λύσεων φόρτισης γενικότερα. Με βάση τα συμπεράσματα αυτά, τον Οκτώβριο του 2020 η Επιτροπή δρομολόγησε δύο συμπληρωματικές μελέτες, σχετικά με τον διαχωρισμό των κινητών τηλεφώνων και παρόμοιων φορητών ηλεκτρονικών συσκευών και σχετικά με τις τεχνολογίες ασύρματης φόρτισης, προκειμένου να ενισχυθεί η βάση τεκμηρίωσης της πρότασης.
               
               
                  Τον Ιανουάριο του 2020 το Ευρωπαϊκό Κοινοβούλιο ενέκρινε ψήφισμα
                     2
                   με το οποίο ζητούσε την επείγουσα έγκριση προτύπου για κοινού τύπου φορτιστή κινητών τηλεφώνων, προκειμένου να αποφευχθεί περαιτέρω κατακερματισμός της εσωτερικής αγοράς. Συγκεκριμένα, το ψήφισμα καλούσε την Επιτροπή να εκδώσει νομοθετικό μέτρο, εφόσον απαιτείται, για την καθιέρωση κοινού τύπου φορτιστή. Καλούσε επίσης την Επιτροπή να διασφαλίσει ότι οι καταναλωτές δεν θα είναι πια υποχρεωμένοι να αγοράζουν νέους φορτιστές με κάθε νέο είδος ραδιοεξοπλισμού και ότι τα μέτρα διαχωρισμού (που συνίστανται στην παροχή ραδιοεξοπλισμού στον τελικό χρήστη χωρίς συσκευή φόρτισης) θα πρέπει να εισαχθούν με κοινή λύση φόρτισης, καθώς διαφορετικά δεν θα επιτευχθεί ο στόχος της μείωσης του όγκου των συσκευών φόρτισης που παράγονται ετησίως και, ως εκ τούτου, της μείωσης των αποβλήτων ηλεκτρικού και ηλεκτρονικού εξοπλισμού.  
               
            
            
               Το προσαρμοσμένο πρόγραμμα εργασίας της Επιτροπής για το 2020
                  3
                αναφέρει συγκεκριμένα ότι θα υπάρξει νέα πρόταση σχετικά με τους κοινού τύπου φορτιστές για κινητά τηλέφωνα και παρόμοιες κατηγορίες ή κλάσεις ραδιοεξοπλισμού. 
            
            
               Προκειμένου να επιτευχθεί ο απώτερος στόχος ενός κοινού τύπου φορτιστή και ως προϋπόθεση για τον αποτελεσματικό και ουσιαστικό διαχωρισμό, οι τρεις υποστηρικτικές μελέτες που διεξήχθησαν διαπίστωσαν ότι ο ραδιοεξοπλισμός πρέπει να ενσωματώνει: εναρμονισμένη διεπαφή φόρτισης στο άκρο του ραδιοεξοπλισμού (η υποδοχή φόρτισης στην περίπτωση ραδιοεξοπλισμού που φορτίζεται μέσω ενσύρματης φόρτισης), ελάχιστη κοινή διαλειτουργικότητα φόρτισης μέσω εναρμονισμένου πρωτοκόλλου επικοινωνίας φόρτισης, καθώς και λεπτομερείς πληροφορίες σχετικά με τις απαιτήσεις φόρτισης του ραδιοεξοπλισμού. 
            
            
               Ο σχεδιασμός ραδιοεξοπλισμού εμπίπτει στο πεδίο εφαρμογής της οδηγίας 2014/53/ΕΕ
                  4
                σχετικά με την εναρμόνιση των νομοθεσιών των κρατών μελών σχετικά με τη διαθεσιμότητα ραδιοεξοπλισμού στην αγορά. Από την άλλη πλευρά, τα χαρακτηριστικά του εξωτερικού τροφοδοτικού εμπίπτουν στο πεδίο εφαρμογής της οδηγίας 2009/125/ΕΚ για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα
                  5
               .
            
            
               
                  Η παρούσα πρόταση αποσκοπεί στην αποφυγή του κατακερματισμού της αγοράς όσον αφορά τις διεπαφές φόρτισης και τα πρωτόκολλα επικοινωνίας φόρτισης, στην αύξηση της ευκολίας των καταναλωτών και στη μείωση των αποβλήτων ηλεκτρικού και ηλεκτρονικού εξοπλισμού. Ειδικότερα, η παρούσα πρόταση: 
               
               
                  — θα εναρμονίσει τη διεπαφή φόρτισης για κινητά τηλέφωνα και παρόμοιες κατηγορίες ή κλάσεις ραδιοεξοπλισμού (ταμπλέτες, ψηφιακές φωτογραφικές μηχανές, ακουστικά κεφαλής και ακουστικά κεφαλής με μικρόφωνο, κονσόλες βιντεοπαιχνιδιών χειρός και φορητά ηχεία) που επαναφορτίζονται μέσω ενσύρματης φόρτισης, έτσι ώστε να μπορούν να επαναφορτίζονται με τη χρήση κοινής υποδοχής φόρτισης·
               
               
                  — θα διασφαλίσει ότι οι συσκευές αυτές, όταν υποστηρίζουν ταχεία φόρτιση, ενσωματώνουν τουλάχιστον το ίδιο πρωτόκολλο επικοινωνίας φόρτισης·
               
               
                  — θα επιτρέψει τη μελλοντική εναρμόνιση στον τομέα αυτό ανάλογα με τις τεχνολογικές εξελίξεις, συμπεριλαμβανομένης της εναρμόνισης κάθε είδους διεπαφής φόρτισης εκτός της ενσύρματης φόρτισης·
               
               
                  — θα εισαγάγει απαιτήσεις έτσι ώστε οι τελικοί χρήστες να μην είναι υποχρεωμένοι να αγοράζουν νέα συσκευή φόρτισης όταν αγοράζουν νέο κινητό τηλέφωνο ή παρόμοιο είδος ραδιοεξοπλισμού, και· 
               
            
         
         
            
               
                  — θα εισαγάγει απαιτήσεις έτσι ώστε, κατά την αγορά κινητού τηλεφώνου ή παρόμοιου είδους ραδιοεξοπλισμού, οι τελικοί χρήστες να λαμβάνουν τις απαραίτητες πληροφορίες σχετικά με τα χαρακτηριστικά των επιδόσεων φόρτισής του και σχετικά με τη συσκευή φόρτισης που μπορεί να χρησιμοποιηθεί με αυτό.
               
            
            
               Διενεργήθηκε εκτίμηση των επιπτώσεων για την εξέταση επιλογών πολιτικής όσον αφορά: 
            
            
               α) την εναρμόνιση της διεπαφής φόρτισης του ραδιοεξοπλισμού· 
            
            
               β) την υποστήριξη του σχετικού πρωτοκόλλου επικοινωνίας φόρτισης στον ραδιοεξοπλισμό και την ενημέρωση των καταναλωτών σχετικά με τις επιδόσεις φόρτισης· και 
            
            
               γ) τη διασφάλιση της διαθεσιμότητας στην αγορά τουλάχιστον διαχωρισμένων λύσεων.
            
            
                     
                        Επιλογή πολιτικής
                     
                  
                  
                     
                        Α) Εναρμόνιση του βύσματος σύνδεσης της τελικής συσκευής
                     
                  
                  
                     
                        Β) Υποστήριξη του σχετικού πρωτοκόλλου φόρτισης στην τελική συσκευή και ενημέρωση των καταναλωτών σχετικά με τις επιδόσεις φόρτισης
                     
                  
                  
                     
                        Γ) Διασφάλιση της διαθεσιμότητας στην αγορά τουλάχιστον διαχωρισμένων λύσεων
                           6
                        
                     
                  
               
                     
                        Επιλογή 0
                     
                  
                  
                     
                        Καμία δράση 
                     
                  
                  
                     
                        Καμία δράση
                     
                  
                  
                     
                        Καμία δράση
                     
                  
               
                     
                        Επιλογή 1
                     
                  
                  
                     
                        Υποχρεωτική
                     
                  
                  
                     
                        Καμία δράση
                     
                  
                  
                     
                        Καμία δράση
                     
                  
               
                     
                        Επιλογή 2
                     
                  
                  
                     
                        Καμία δράση
                     
                  
                  
                     
                        Υποχρεωτική
                     
                  
                  
                     
                        Καμία δράση
                     
                  
               
                     
                        Επιλογή 3
                     
                  
                  
                     
                        Καμία δράση
                     
                  
                  
                     
                        Υποχρεωτική
                     
                  
                  
                     
                        Υποχρεωτική
                     
                  
               
                     
                        Επιλογή 4
                     
                  
                  
                     
                        Υποχρεωτική
                     
                  
                  
                     
                        Υποχρεωτική
                     
                  
                  
                     
                        Καμία δράση
                     
                  
               
                     
                        Επιλογή 5
                     
                  
                  
                     
                        Υποχρεωτική
                     
                  
                  
                     
                        Υποχρεωτική
                     
                  
                  
                     
                        Υποχρεωτική
                     
                  
               
               Για όλες τις επιλογές, υπάρχουν επιμέρους επιλογές περιορισμένου πεδίου εφαρμογής (οι οποίες καλύπτουν δηλαδή μόνο τα κινητά τηλέφωνα) ή ευρύτερου πεδίου εφαρμογής (οι οποίες περιλαμβάνουν επίσης ορισμένες συσκευές με χαρακτηριστικά φόρτισης συγκρίσιμα με αυτά των κινητών τηλεφώνων). Η προτιμώμενη επιλογή πολιτικής είναι η επιλογή 5 με ευρύ πεδίο εφαρμογής, καθώς αποτελεί τον δικαιότερο συμβιβασμό μεταξύ όλων των στόχων και καθιστά δυνατή μια αμοιβαία επωφελή κατάσταση για την πλειονότητα των ενδιαφερόμενων μερών και για το περιβάλλον. 
            
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η πρόταση εισάγει πρόσθετες απαιτήσεις, που θα εφαρμόζονται στα κινητά τηλέφωνα και παρόμοιες κατηγορίες ή κλάσεις ραδιοεξοπλισμού, στην οδηγία 2014/53/ΕΕ, η οποία θεσπίζει κανονιστικό πλαίσιο για τη διαθεσιμότητα ραδιοεξοπλισμού στην αγορά και τη θέση του σε λειτουργία στην Ένωση και εξασφαλίζει για τον εν λόγω εξοπλισμό την ορθή λειτουργία της εσωτερικής αγοράς. 
               
            
            
               •Συνέπεια με άλλες πολιτικές της Ένωσης
            
            
               
                  Η πρόταση σχετίζεται με το σχέδιο δράσης της Επιτροπής για την κυκλική οικονομία, στο οποίο εξαγγέλλονται πρωτοβουλίες που επηρεάζουν ολόκληρο τον κύκλο ζωής των προϊόντων, οι οποίες π.χ. στοχεύουν στον σχεδιασμό τους, προωθούν διαδικασίες κυκλικής οικονομίας, ενισχύουν τη βιώσιμη κατανάλωση και στοχεύουν στη διασφάλιση της διατήρησης των χρησιμοποιούμενων πόρων στην οικονομία της ΕΕ για όσο το δυνατόν μεγαλύτερο χρονικό διάστημα. 
               
               
                  Στη δεύτερη προτεραιότητα του προγράμματος εργασίας της Επιτροπής για το 2020 («Μια Ευρώπη έτοιμη για την ψηφιακή εποχή») περιλαμβάνεται πρόταση νομοθεσίας σχετικά με κοινού τύπου φορτιστές για κινητά τηλέφωνα και παρόμοιες κατηγορίες ή κλάσεις ραδιοεξοπλισμού.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
            
               •Νομική βάση
            
            
               
                  Η πρόταση βασίζεται στην ίδια νομική βάση με τη νομοθετική πράξη που τροποποιείται, δηλαδή στο άρθρο 114 της Συνθήκης για τη λειτουργία της Ευρωπαϊκής Ένωσης.
               
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Η ρύθμιση της εσωτερικής αγοράς αποτελεί συντρέχουσα αρμοδιότητα της Ένωσης και των κρατών μελών της. 
               
            
         
         
            
               
                  Ένας από τους στόχους της οδηγίας 2014/53/ΕΕ είναι η εξασφάλιση της ορθής λειτουργίας της εσωτερικής αγοράς. Το άρθρο 3 παράγραφος 3 στοιχείο α) της οδηγίας, το οποίο εφαρμόζεται σε περίπτωση έκδοσης σχετικής κατ’ εξουσιοδότηση πράξης της Επιτροπής, αναφέρεται σε κοινού τύπου φορτιστές. 
               
               
                  Η αιτιολογική σκέψη 12 της οδηγίας αναφέρει ότι η διαλειτουργικότητα μεταξύ ραδιοεξοπλισμού και παρελκόμενων, όπως οι φορτιστές, απλουστεύει τη χρήση ραδιοεξοπλισμού και μειώνει τα περιττά απόβλητα και τις περιττές δαπάνες.
               
               
                  Η απουσία εναρμόνισης στον τομέα αυτό θα οδηγήσει σε ουσιαστικές διαφορές μεταξύ των νομοθετικών, κανονιστικών και διοικητικών διατάξεων ή των πρακτικών των κρατών μελών σχετικά με τη διαλειτουργικότητα των κινητών τηλεφώνων και παρόμοιων κατηγοριών ή κλάσεων ραδιοεξοπλισμού με κοινού τύπου συσκευή φόρτισης και σχετικά με τον διαχωρισμό.  
               
               
                  Η λήψη μέτρων σε εθνικό επίπεδο για την επίλυση των προβλημάτων θα μπορούσε να δημιουργήσει εμπόδια στην ελεύθερη κυκλοφορία των εμπορευμάτων. Επιπλέον, τα μέτρα σε εθνικό επίπεδο περιορίζονται στην επικράτεια των οικείων κρατών μελών. Λόγω της αυξανόμενης διεθνοποίησης του εμπορίου, ο αριθμός των διασυνοριακών υποθέσεων αυξάνεται σταθερά. Με συντονισμένη δράση σε επίπεδο ΕΕ θα επιτευχθούν πολύ πιο αποδοτικά οι συμφωνημένοι στόχοι και, ιδίως, η εποπτεία της αγοράς θα καταστεί αποτελεσματικότερη. Συνεπώς, ενδείκνυται να ληφθούν μέτρα σε επίπεδο ΕΕ.
               
               
            
            
               •Αναλογικότητα
            
            
               
                  Βάσει της αρχής της αναλογικότητας, οι προτεινόμενες τροποποιήσεις δεν υπερβαίνουν τα αναγκαία για την επίτευξη των καθορισμένων στόχων.
               
               
                  Οι νέες ή τροποποιημένες απαιτήσεις δεν επιβάλλουν περιττές επιβαρύνσεις και δαπάνες στον οικείο κλάδο της οικονομίας (ιδίως στις μικρομεσαίες επιχειρήσεις) ή στις διοικήσεις. Όπου έχουν εντοπιστεί αρνητικές συνέπειες, η ανάλυση της προτιμώμενης επιλογής προτείνει την πλέον αναλογική λύση. 
               
            
            
               •Επιλογή της νομικής πράξης
            
            
               
                  Οι σχετικές διατάξεις της οδηγίας 2014/53/ΕΕ μπορούν να τροποποιηθούν με οδηγία του Ευρωπαϊκού Κοινοβουλίου και του Συμβουλίου για την τροποποίηση της οδηγίας 2014/53/ΕΕ. Η τροποποιητική οδηγία θα πρέπει να μεταφερθεί από τα κράτη μέλη στο εθνικό τους δίκαιο μέσω εθνικών νομικών πράξεων.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
            
               •Διαβουλεύσεις με τα ενδιαφερόμενα μέρη
            
            
               
                  Οι ακόλουθες δραστηριότητες διαβούλευσης πραγματοποιήθηκαν μεταξύ του Μαΐου του 2019 και του Απριλίου του 2021, προκειμένου να αξιολογηθούν οι πιθανοί τομείς αναθεώρησης και οι επιπτώσεις της προτεινόμενης επιλογής πολιτικής σε διάφορους τομείς:
               
            
            
               –μια αρχική εκτίμηση των επιπτώσεων (2018-2019), η οποία απευθυνόταν σε πολίτες, ενώσεις καταναλωτών, μη κυβερνητικές οργανώσεις (ΜΚΟ), ενώσεις κατασκευαστών και μεμονωμένους κατασκευαστές·
            
            
               –μια δημόσια διαβούλευση (2019), η οποία απευθυνόταν σε κράτη μέλη, πολίτες, ενώσεις καταναλωτών, ΜΚΟ, ενώσεις κατασκευαστών και μεμονωμένους κατασκευαστές·
            
            
               –δύο έρευνες καταναλωτών (2019 και 2021), οι οποίες απευθύνονταν σε πολίτες·
            
            
               –μια έρευνα ενδιαφερόμενων μερών (2020-2021), η οποία απευθυνόταν σε κράτη μέλη, πολίτες, ενώσεις καταναλωτών και κατασκευαστές·
            
            
               –στοχευμένες συνεντεύξεις (2021), οι οποίες απευθύνονταν σε ενώσεις καταναλωτών, περιβαλλοντικές οργανώσεις, αρχές εποπτείας της αγοράς, ΜΚΟ, ενώσεις κατασκευαστών και κατασκευαστές·
            
            
               –συνεδριάσεις ομάδων εμπειρογνωμόνων, οι οποίες απευθύνονταν σε ενώσεις καταναλωτών, κράτη μέλη, αρχές εποπτείας της αγοράς, ΜΚΟ, ενώσεις κατασκευαστών και κατασκευαστές.
            
         
         
            
               
            
            
               •Συλλογή και χρήση εμπειρογνωσίας
            
            
               
                  Η Επιτροπή δρομολόγησε μελέτη εκτίμησης των επιπτώσεων που υποστηριζόταν από τρεις μελέτες για πιθανή νομοθετική πρόταση με τους ακόλουθους στόχους: εξάλειψη του κατακερματισμού και αντιμετώπιση του ζητήματος της ευκολίας των καταναλωτών· μείωση των αποβλήτων ηλεκτρικού και ηλεκτρονικού εξοπλισμού· προσανατολισμός στο μέλλον και παρακολούθηση της κατάστασης των μελλοντικών τεχνολογιών φόρτισης (π.χ. ασύρματη φόρτιση), με στόχο την αποφυγή του κατακερματισμού αλλά χωρίς παρεμπόδιση της καινοτομίας. Οι τρεις υποστηρικτικές μελέτες είναι οι ακόλουθες: μια μελέτη εκτίμησης των επιπτώσεων σχετικά με μια κοινή λύση για τη φόρτιση των κινητών τηλεφώνων και ενδεχομένως και άλλων μικρών και μεσαίων φορητών συσκευών (στο εξής: πρώτη μελέτη)
                     7
                  · μια μελέτη αξιολόγησης της κατάστασης των τεχνολογιών ασύρματης φόρτισης που χρησιμοποιούνται για κινητά τηλέφωνα και παρόμοιες συσκευές (στο εξής: δεύτερη μελέτη)· και μια μελέτη εκτίμησης των επιπτώσεων σχετικά με τον διαχωρισμό των φορτιστών (στο εξής: τρίτη μελέτη).
               
            
            
               •Εκτίμηση επιπτώσεων
            
            
               Στην πρώτη υποστηρικτική μελέτη διαπιστώθηκε ότι το ΜΣ του 2009 ήταν αποτελεσματικό όσον αφορά την εναρμόνιση των λύσεων φόρτισης (τόσο της διεπαφής φόρτισης όσο και των πρωτοκόλλων επικοινωνίας φόρτισης) και την αύξηση της ευκολίας των καταναλωτών. Ωστόσο, δεν είχε επιτύχει την πλήρη εναρμόνιση των λύσεων φόρτισης. Επιπλέον, ο διαχωρισμός δεν είχε επιτευχθεί σε σημαντικό βαθμό, καθώς μόνο ορισμένοι κατασκευαστές στην Ένωση πρόσφεραν στους καταναλωτές τη δυνατότητα να αγοράσουν τηλέφωνο χωρίς συσκευή φόρτισης, με αποτέλεσμα τον περιορισμό των αναμενόμενων οφελών για το περιβάλλον.
            
            
               Στην πρώτη μελέτη διαπιστώθηκε ότι η πλειονότητα των πολιτών της ΕΕ που συμμετείχαν στη δημόσια διαβούλευση της Επιτροπής σχετικά με τους φορτιστές κινητών τηλεφώνων ήταν δυσαρεστημένοι (41 %) ή πολύ δυσαρεστημένοι (22 %) με «την τρέχουσα κατάσταση όσον αφορά τους φορτιστές κινητών τηλεφώνων και την απρόσκοπτη διασύνδεσή τους», ενώ το 76 % συμφώνησαν ή συμφώνησαν «απόλυτα» ότι η τρέχουσα κατάσταση προκαλεί ταλαιπωρία στους χρήστες κινητών τηλεφώνων. Παράλληλα, φάνηκε ότι η πλειοψηφία όσων απάντησαν ήταν υπέρ ενός κοινού τύπου φορτιστή. Ποσοστό 63 % ήταν υπέρ της άσκησης της ρυθμιστικής εξουσίας της Ένωσης για την επιβολή προτύπου για τους φορτιστές, ενώ ποσοστό 31 % έκρινε ότι η Ένωση θα πρέπει να προωθήσει την επίτευξη συμφωνίας σε επίπεδο κλάδου. Μόνο το 6 % των πολιτών που συμμετείχαν στην έρευνα υποστήριξαν ότι η Ένωση θα πρέπει να απόσχει από κάθε μορφή παρέμβασης. Οι δημόσιες αρχές, οι ΜΚΟ και οι οργανώσεις καταναλωτών επίσης τάχθηκαν υπέρ μιας κοινής λύσης φόρτισης. 
            
            
               Στην πρώτη μελέτη διαπιστώθηκε επίσης ότι η κατανάλωση πρώτων υλών για την παραγωγή συσκευών φόρτισης έχει περιβαλλοντικές επιπτώσεις αλλά και επιπτώσεις όσον αφορά τη δημιουργία αποβλήτων ηλεκτρικού και ηλεκτρονικού εξοπλισμού στο τέλος του κύκλου ζωής των προϊόντων. Εκτιμήθηκε ότι οι συσκευές φόρτισης κινητών τηλεφώνων ευθύνονταν για περίπου 11 000 τόνους αποβλήτων ηλεκτρικού και ηλεκτρονικού εξοπλισμού το 2018 και ότι οι σχετικές εκπομπές σε όλη τη διάρκεια του κύκλου ζωής ήταν περίπου 600 kt ισοδύναμου CO2. Οι ποσότητες αυτές αναμένεται να αυξηθούν τα επόμενα έτη, κυρίως λόγω της τάσης προς ταχείς φορτιστές μεγαλύτερου βάρους.
            
            
               Η μελέτη αναφέρεται και σε μια άλλη σημαντική τεχνολογική εξέλιξη: τη φόρτιση χωρίς ηλεκτρική επαφή (ασύρματη φόρτιση). Η τεχνολογία αυτή βασίζεται σε διεπαφή φόρτισης η οποία δεν χρησιμοποιεί ειδική υποδοχή φόρτισης (σε αντίθεση με τον ραδιοεξοπλισμό, ο οποίος φορτίζεται μέσω ενσύρματης σύνδεσης). Μετά την εισαγωγή των τηλεφώνων με δυνατότητα ασύρματης φόρτισης, η υιοθέτησή τους από τους καταναλωτές αυξάνεται σταθερά. Μεταξύ του 2016 και του 2018 οι πωλήσεις εξαπλασιάστηκαν, φτάνοντας περίπου τα 44 εκατομμύρια μονάδες, ή περίπου το 28 % των πωλήσεων, το 2018
                  8
               . Ωστόσο, η τεχνολογία αυτή δεν θεωρείται προς το παρόν υποκατάστατο της ενσύρματης φόρτισης λόγω των ποσοστών απόδοσης των εν λόγω φορτιστών. Επιπλέον, δεδομένης της τρέχουσας συνύπαρξης της ασύρματης φόρτισης και της συμβατικής ενσύρματης φόρτισης, οι δυνατότητες μείωσης των αποβλήτων ηλεκτρικού και ηλεκτρονικού εξοπλισμού είναι περιορισμένες, καθώς για τους ασύρματους φορτιστές χρησιμοποιείται μεγαλύτερη ποσότητα υλικών απ’ ό,τι για τους ενσύρματους φορτιστές.
            
            
               Στην πρώτη μελέτη εξετάστηκε επίσης ο βαθμός στον οποίο μια πρωτοβουλία για κοινού τύπου φορτιστή θα μπορούσε να στηρίξει την τρέχουσα τάση του εθελοντικού διαχωρισμού (δηλαδή την προσφορά από τους οικονομικούς φορείς τηλεφώνων χωρίς συσκευή φόρτισης), προκειμένου να εξασφαλιστούν περιβαλλοντικά οφέλη και να δοθεί στους πελάτες η εν λόγω επιλογή. Το συμπέρασμα ήταν ότι μια τέτοια πρωτοβουλία, συνοδευόμενη από άλλα μέτρα για την ενθάρρυνση του διαχωρισμού, θα μπορούσε να συμβάλει στην επίτευξη των περιβαλλοντικών στόχων της ΕΕ. Όσο υψηλότερο είναι το ποσοστό διαχωρισμού, τόσο μεγαλύτερα θα είναι τα οφέλη για το περιβάλλον και τους καταναλωτές όσον αφορά την εξοικονόμηση δαπανών και την ευκολία.
            
            
               Σύμφωνα με τη δεύτερη μελέτη, η ασύρματη φόρτιση εξακολουθεί να είναι μια αναπτυσσόμενη τεχνολογία που παρουσιάζει χαμηλό κατακερματισμό των διεπαφών φόρτισης και καλό επίπεδο διαλειτουργικότητας των λύσεων φόρτισης, και, συνεπώς, θα ήταν πρόωρο να θεσπιστούν υποχρεωτικές απαιτήσεις για την εν λόγω τεχνολογία. Ωστόσο, καθώς η τεχνολογία εξελίσσεται και ενσωματώνεται σε περισσότερα προϊόντα, μπορεί να αναπτυχθεί κατακερματισμός αν χρησιμοποιούνται διαφορετικές διεπαφές φόρτισης και πρωτόκολλα επικοινωνίας φόρτισης.
            
            
               Σύμφωνα με την τρίτη μελέτη, οι επιλογές διαχωρισμού περιλαμβάνουν πολύ σαφείς και προφανείς συμβιβασμούς, κυρίως μεταξύ των περιβαλλοντικών οφελών, αφενός, και του οικονομικού κόστους και της απώλειας ευκολίας των καταναλωτών, αφετέρου. Η πλειονότητα όσων απάντησαν στην έρευνα ενδιαφερόμενων μερών (δημόσιες αρχές, οργανώσεις της κοινωνίας των πολιτών και ιδιώτες) προτίμησαν την επιλογή να υποχρεώνονται οι κατασκευαστές και οι διανομείς να παρέχουν στους πελάτες την εναλλακτική επιλογή να αγοράζουν ή όχι νέο εξωτερικό τροφοδοτικό και/ή καλώδιο με κάθε νέο κινητό τηλέφωνο. Ωστόσο, έξι στους δέκα απαντήσαντες από τον κλάδο θεωρούν ότι κάθε κατασκευαστής ή διανομέας κινητών τηλεφώνων θα πρέπει να είναι ελεύθερος να επιλέγει τον τρόπο με τον οποίο πωλεί τα τηλέφωνα και τους φορτιστές του (δηλαδή τι θα περιλαμβάνει στη συσκευασία λιανικής πώλησης). 
            
            
               Η τρίτη μελέτη ανέφερε ότι, σύμφωνα με στοιχεία του Οκτωβρίου του 2020, ορισμένοι κατασκευαστές (που αντιπροσώπευαν μερίδιο αγοράς ίσο με 30-40 %) είχαν ανακοινώσει την αφαίρεση του εξωτερικού τροφοδοτικού (και άλλων εξαρτημάτων) από τη συσκευασία λιανικής πώλησης για ορισμένα νέα μοντέλα. Άλλοι εξετάζουν τις επιλογές τους και φαίνεται πολύ πιθανό ότι τουλάχιστον ορισμένοι θα αρχίσουν να προσφέρουν και διαχωρισμένες λύσεις στο εγγύς μέλλον. Ωστόσο, οι κατασκευαστές που έχουν πραγματοποιήσει σημαντικές επενδύσεις σε τεχνολογία φόρτισης αποκλειστικής εκμετάλλευσης εμφανίζονται λιγότερο πρόθυμοι, καθώς οι υψηλές επιδόσεις φόρτισης των πακέτων τηλεφώνων και εξωτερικών τροφοδοτικών που προσφέρουν αποτελούν σημαντικό μέρος της στρατηγικής τους μάρκετινγκ. Εντούτοις, οι κατασκευαστές που έχουν αναπτύξει αυτές τις λύσεις δεν αποδεικνύουν ότι αυτό οφείλεται στην ανάπτυξη των προϊόντων τους και όχι στο γεγονός ότι η λύση τους αναστέλλει ή περιορίζει την αποδοτικότητα της χρήσης άλλων φορτιστών. 
            
            
               Ως εκ τούτου, η εναρμονισμένη διεπαφή φόρτισης στο άκρο του ραδιοεξοπλισμού (δηλαδή η υποδοχή φόρτισης στην περίπτωση του ραδιοεξοπλισμού που φορτίζεται μέσω ενσύρματης φόρτισης), η ελάχιστη κοινή διαλειτουργικότητα φόρτισης μέσω εναρμονισμένου πρωτοκόλλου επικοινωνίας φόρτισης, καθώς και η παροχή πληροφοριών σχετικά με τις απαιτήσεις φόρτισης του ραδιοεξοπλισμού αποτελούν προϋποθέσεις για έναν αποτελεσματικό και ουσιαστικό διαχωρισμό.
            
            
               Διενεργήθηκε εκτίμηση των επιπτώσεων στην οποία εξετάστηκαν οι επιλογές πολιτικής που συνδυάζουν τα τρία (3) διαφορετικά μέτρα της: α) εναρμόνισης της διεπαφής φόρτισης του ραδιοεξοπλισμού· β) υποστήριξης του σχετικού πρωτοκόλλου επικοινωνίας φόρτισης στον ραδιοεξοπλισμό και ενημέρωσης των καταναλωτών σχετικά με τις επιδόσεις φόρτισης· και γ) της διασφάλισης της διαθεσιμότητας στην αγορά τουλάχιστον διαχωρισμένων λύσεων.
            
            
               Για όλες τις επιλογές υπάρχουν επιμέρους επιλογές περιορισμένου πεδίου εφαρμογής (δηλαδή μόνο για τα κινητά τηλέφωνα) ή ευρύτερου πεδίου εφαρμογής (και για ορισμένες συσκευές με χαρακτηριστικά φόρτισης συγκρίσιμα με αυτά των κινητών τηλεφώνων). Η προτιμώμενη επιλογή πολιτικής είναι η επιλογή 5 με ευρύ πεδίο εφαρμογής, καθώς αποτελεί τον δικαιότερο συμβιβασμό μεταξύ όλων των στόχων και καταλήγει σε αμοιβαία επωφελή κατάσταση για την πλειονότητα των ενδιαφερόμενων μερών και για το περιβάλλον. 
            
            
               Η επιλογή 5 αναμένεται να αποφέρει περιβαλλοντικά οφέλη μέσω της μείωσης των εκπομπών αερίων του θερμοκηπίου κατά περίπου 180 kt ισοδυνάμου CO2 ετησίως, της μείωσης της χρήσης υλικών κατά περίπου 2 600 τόνους ετησίως και της μείωσης των αποβλήτων ηλεκτρικού και ηλεκτρονικού εξοπλισμού κατά 980 τόνους ετησίως. Στα παραπάνω οφέλη συμβάλλει περισσότερο ο διαχωρισμός του εξωτερικού τροφοδοτικού, καθώς μειώνεται η εξόρυξη πόρων, η κατασκευή, η μεταφορά, η χρήση και η διάθεση των φορτιστών. 
            
            
               Όσον αφορά την ευκολία των καταναλωτών, η προτιμώμενη επιλογή θα διασφαλίσει τη διαλειτουργικότητα μέσω κοινής διεπαφής και επιδόσεων φόρτισης, μειώνοντας τις πωλήσεις αυτόνομων εξωτερικών τροφοδοτικών και καλωδίων και προωθώντας την επαναχρησιμοποίησή τους. Όσον αφορά την εναρμόνιση της διεπαφής φόρτισης, η επιβολή υποχρέωσης για θύρα φόρτισης τύπου USB Type-C στον ραδιοεξοπλισμό επαρκεί για την αντιμετώπιση της ταλαιπωρίας που αντιμετωπίζουν οι καταναλωτές οι οποίοι δεν είναι σε θέση να φορτίσουν τη συσκευή τους επειδή δεν έχουν στη διάθεσή τους συμβατό φορτιστή. Αυτό θα οδηγήσει επίσης σε μείωση των δαπανών των καταναλωτών για τα εν λόγω είδη κατά περίπου 250 εκατ. EUR ετησίως.
            
            
               Η προτιμώμενη επιλογή αναμένεται να αυξήσει τον συνολικό κύκλο εργασιών των οικονομικών φορέων κατά 105 εκατ. EUR ετησίως. Τα οφέλη όσον αφορά τον κύκλο εργασιών των πωλητών λιανικής και των διανομέων (457 εκατ. EUR ετησίως), τα οποία θα προκύψουν από το γεγονός ότι οι συσκευές φόρτισης δεν θα περιλαμβάνονται στη συσκευασία λιανικής πώλησης και, συνεπώς, θα αγοράζονται αυτόνομα συχνότερα, υπερισχύουν των αρνητικών επιπτώσεων στον κύκλο εργασιών των κατασκευαστών συσκευών (352 εκατ. EUR ετησίως) που προκύπτουν από την εφαρμογή του κοινού βύσματος σύνδεσης για τους κατασκευαστές συσκευών και επίσης της απώλειας κερδών των κατασκευαστών εξωτερικών τροφοδοτικών.
            
            
               Το άμεσο κόστος για τους κατασκευαστές που δεν χρησιμοποιούν το κοινό βύσμα σύνδεσης και πρέπει να επανασχεδιάσουν τον εξοπλισμό τους θα μετριαστεί με μια μεταβατική περίοδο και, επομένως κρίνεται αμελητέο. Το άμεσο κόστος για τους κατασκευαστές που σήμερα χρησιμοποιούν αποκλειστικής εκμετάλλευσης πρωτόκολλα επικοινωνίας ταχείας φόρτισης που δεν είναι συμβατά με την κοινή λύση εκτιμάται σε 30 εκατ. EUR. Το έμμεσο κόστος είναι δύσκολο να εκτιμηθεί (λόγω της απροθυμίας των κατασκευαστών να δημοσιοποιήσουν τις σχετικές πληροφορίες) και θα προέλθει μόνο από την απώλεια δικαιωμάτων εκμετάλλευσης των κατασκευαστών που δεν χρησιμοποιούν ήδη το κοινό βύσμα σύνδεσης στα προϊόντα τους.
            
            
                     
                  
                  
                     
                        Όφελος (ανά έτος)
                     
                  
                  
                     
                        Κόστος (ανά έτος)
                     
                  
               
                     
                        Εκπομπές αερίων του θερμοκηπίου
                     
                  
                  
                     
                        180 kt ισοδύναμου CO2
                     
                  
                  
                     
                  
               
                     
                        Χρήση υλικών
                     
                  
                  
                     
                        2 600 τόνοι
                     
                  
                  
                     
                  
               
                     
                        Απόβλητα ηλεκτρικού και ηλεκτρονικού εξοπλισμού
                     
                  
                  
                     
                        980 τόνοι
                     
                  
                  
                     
                  
               
                     
                        Δαπάνες καταναλωτών
                     
                  
                  
                     
                        250 εκατ. EUR
                     
                  
                  
                     
                  
               
                     
                        Κύκλος εργασιών για εμπόρους λιανικής και διανομείς
                     
                  
                  
                     
                        457 εκατ. EUR
                     
                  
                  
                     
                  
               
                     
                        Κύκλος εργασιών για κατασκευαστές παγκοσμίως
                     
                  
                  
                     
                  
                  
                     
                        352 εκατ. EUR
                     
                  
               
                     
                        Επανασχεδιασμός εξοπλισμού για την εφαρμογή κοινού βύσματος σύνδεσης
                     
                  
                  
                     
                  
                  
                     
                        Συμπεριλαμβάνεται στα ανωτέρω. 
                     
                     
                        Μετριάζεται από τη μεταβατική περίοδο, καθώς όλο και περισσότεροι κατασκευαστές θα κατευθύνονται προς το κοινό βύσμα σύνδεσης ακόμη και στο βασικό σενάριο
                     
                  
               
                     
                        Εφαρμογή του κοινού πρωτοκόλλου επικοινωνίας φόρτισης
                     
                  
                  
                     
                  
                  
                     
                        Συμπεριλαμβάνεται στα ανωτέρω. 
                     
                  
               
                     
                        Εφαρμογή της λύσης του διαχωρισμού
                     
                  
                  
                     
                  
                  
                     
                        Συμπεριλαμβάνεται στα ανωτέρω. 
                     
                  
               
                     
                        Απώλεια δικαιωμάτων εκμετάλλευσης
                     
                  
                  
                     
                  
                  
                     
                        Δεν υπάρχει δυνατότητα εκτίμησης
                     
                  
               
         
            
               •Καταλληλότητα και απλούστευση του κανονιστικού πλαισίου
            
            
               
                  Η οδηγία 2014/53/ΕΕ απαιτεί ήδη από τους κατασκευαστές να εξασφαλίζουν ότι ο ραδιοεξοπλισμός που διατίθεται στην αγορά της Ένωσης έχει σχεδιαστεί και κατασκευαστεί σύμφωνα με τις ουσιώδεις απαιτήσεις που καθορίζονται στην οδηγία και ότι συνοδεύεται από πληροφορίες (π.χ. σχετικά με την ασφάλεια, την προβλεπόμενη χρήση του ραδιοεξοπλισμού και τους περιορισμούς χρήσης). Οι νέες απαιτήσεις θα ισχύουν μόνο για ορισμένες κατηγορίες ή κλάσεις ραδιοεξοπλισμού και συνεπώς δεν αναμένεται να δημιουργήσουν πρόσθετη επιβάρυνση.  
               
               
                  Οι τροποποιήσεις δεν είναι εκτενείς και δεν μεταβάλλουν σημαντικά το ισχύον νομικό πλαίσιο για τον ραδιοεξοπλισμό.
               
               
            
            
               •Θεμελιώδη δικαιώματα
            
            
               
                  Η εναρμόνιση της διεπαφής για τα κινητά τηλέφωνα και άλλες παρόμοιες συσκευές, εφόσον επαναφορτίζονται μέσω ενσύρματης φόρτισης, έτσι ώστε να μπορούν να επαναφορτίζονται με χρήση κοινής υποδοχής φόρτισης και κοινού πρωτοκόλλου επικοινωνίας φόρτισης, και ο διαχωρισμός των εν λόγω συσκευών από τους φορτιστές τους θα αυξήσουν το επίπεδο προστασίας του περιβάλλοντος (άρθρο 37 του Χάρτη) και προστασίας του καταναλωτή (άρθρο 38 του Χάρτη). 
               
               
                  Εκτιμάται ότι οι φορτιστές κινητών τηλεφώνων ευθύνονταν για περίπου 11 000 τόνους αποβλήτων ηλεκτρικού και ηλεκτρονικού εξοπλισμού το 2018 και ότι οι σχετικές εκπομπές σε όλη τη διάρκεια του κύκλου ζωής ήταν περίπου 600 kt ισοδύναμου CO2. Οι ποσότητες αυτές αναμένεται να αυξηθούν κάπως τα επόμενα έτη, λόγω της τάσης μετάβασης σε ταχείς φορτιστές μεγαλύτερου βάρους.
               
               
                  Επομένως, η πρόταση θα μειώσει τα περιβαλλοντικά απόβλητα και θα εξασφαλίσει την ευκολία των καταναλωτών. 
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η παρούσα πρόταση δεν έχει επιπτώσεις στον προϋπολογισμό της Ένωσης.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Η πρόταση αποσκοπεί στην τροποποίηση της οδηγίας 2014/53/ΕΕ, η οποία ήδη απαιτεί στο άρθρο 47:
               
            
            
               – να επανεξετάσει η Επιτροπή τη λειτουργία της οδηγίας και να υποβάλει σχετική έκθεση 2 έτη μετά την ημερομηνία εφαρμογής της οδηγίας και, στη συνέχεια, ανά πενταετία· και
            
            
               –να διαβιβάσουν τα κράτη μέλη στην Επιτροπή έκθεση σχετικά με την εφαρμογή της οδηγίας ένα έτος μετά την ημερομηνία εφαρμογής της οδηγίας και, στη συνέχεια, ανά διετία.
            
            
               
                  Το άρθρο 2 της πρότασης προβλέπει ότι τα κράτη μέλη ενημερώνουν την Επιτροπή σχετικά με τη μεταφορά των τροποποιήσεων στο εθνικό δίκαιο.
               
               
            
            
               •Ευρωπαϊκός Οικονομικός Χώρος 
            
            
               
                  Η προτεινόμενη πράξη παρουσιάζει ενδιαφέρον για τον ΕΟΧ και θα πρέπει, επομένως, να επεκταθεί σε αυτόν.
               
               
            
         
         
            
               •Αναλυτική επεξήγηση των επιμέρους διατάξεων της πρότασης
            
            
            
               Το άρθρο 1 της πρότασης τροποποιεί ορισμένες διατάξεις της οδηγίας 2014/53/ΕΕ. 
            
            
            
               Οι κυριότερες τροποποιήσεις που θα επέλθουν στην οδηγία 2014/53/ΕΕ με την πρόταση είναι οι ακόλουθες.
            
            
            
               1)Προστίθεται νέα παράγραφος στο άρθρο 3 (το οποίο καθορίζει τις ουσιώδεις απαιτήσεις) και εισάγεται νέο παράρτημα. 
            
            
            
               Νέα παράγραφος 4 (άρθρο 3): Σύμφωνα με την παράγραφο αυτή, τα είδη ραδιοεξοπλισμού τα οποία απαριθμούνται σε νέο παράρτημα (μέρος Ι) που προστίθεται με την πρόταση πρέπει να συνάδουν με τη διεπαφή φόρτισης και το πρωτόκολλο επικοινωνίας φόρτισης που περιγράφονται στο εν λόγω νέο παράρτημα. Με την ίδια παράγραφο εξουσιοδοτείται η Επιτροπή να τροποποιεί, μέσω κατ’ εξουσιοδότηση πράξεων, το περιεχόμενο του νέου παραρτήματος, γεγονός το οποίο μπορεί επίσης να επιτρέψει στο μέλλον, αν χρειαστεί, τη ρύθμιση οποιουδήποτε πρόσθετου είδους τεχνολογιών φόρτισης εκτός της ενσύρματης φόρτισης. 
            
            
            
               Νέο παράρτημα (Μέρος I): Απαιτεί τα κινητά τηλέφωνα και οι παρόμοιες ραδιοσυσκευές, αν μπορούν να φορτιστούν μέσω ενσύρματης φόρτισης, να είναι εξοπλισμένα με υποδοχή USB Type-C και, αν απαιτείται επίσης φόρτιση σε τάση άνω των 5 βολτ ή ρεύμα άνω των 3 αμπέρ ή ισχύς άνω των 15 βατ, να ενσωματώνουν το πρωτόκολλο επικοινωνίας φόρτισης για παροχή ισχύος μέσω USB.
            
            
            
               2)Προστίθεται νέο άρθρο 3α σχετικά με την προμήθεια ορισμένων κατηγοριών ή κλάσεων ραδιοεξοπλισμού χωρίς συσκευές φόρτισης.
            
            
               3)Το νέο αυτό άρθρο ορίζει ότι αν ένας οικονομικός φορέας παρέχει στους τελικούς χρήστες ραδιοεξοπλισμό μαζί με συσκευή φόρτισης, απαιτείται επίσης από τον οικονομικό φορέα να παρέχει σε όλους τους τελικούς χρήστες τον ίδιο ραδιοεξοπλισμό χωρίς συσκευή φόρτισης.
            
            
               4)Το άρθρο 10 παράγραφος 8 τροποποιείται ώστε να προστεθεί νέα απαίτηση παροχής πληροφοριών.  
            
            
               5)Ειδικότερα, στην περίπτωση ραδιοεξοπλισμού για τον οποίο θα ισχύουν οι νέες απαιτήσεις της πρότασης, θα πρέπει να παρέχονται πληροφορίες σχετικά με τα χαρακτηριστικά επιδόσεων φόρτισης, καθώς και σχετικά με την παροχή ισχύος της συσκευής φόρτισης που μπορεί να χρησιμοποιηθεί με τον εν λόγω ραδιοεξοπλισμό. Οι λεπτομέρειες ως προς τις πληροφορίες καθορίζονται στο νέο παράρτημα (μέρος II) και η Επιτροπή εξουσιοδοτείται να τροποποιεί, μέσω κατ’ εξουσιοδότηση πράξεων, το περιεχόμενο του εν λόγω νέου παραρτήματος (μέρος ΙΙ).
            
            
               6)Το άρθρο 17, το οποίο καθορίζει τις εφαρμοστέες διαδικασίες αξιολόγησης της συμμόρφωσης για την απόδειξη της συμμόρφωσης με τις ουσιώδεις απαιτήσεις που ορίζονται στο άρθρο 3 της οδηγίας 2014/53/ΕΕ, τροποποιείται προκειμένου να προστεθούν στην παράγραφο 2 αναφορές στις εν λόγω νέες απαιτήσεις που προτείνεται να εισαχθούν στο άρθρο 3 της οδηγίας 2014/53/ΕΕ (ουσιώδεις απαιτήσεις).  
            
            
               7)Έτσι ο κατασκευαστής θα έχει πάντα την επιλογή να ακολουθήσει τη διαδικασία εσωτερικού ελέγχου του προϊόντος προκειμένου να αποδείξει τη συμμόρφωση με τις εν λόγω νέες απαιτήσεις (ουσιώδεις απαιτήσεις).
            
            
               8)Τα άρθρα 40 και 43 τροποποιούνται προκειμένου να ευθυγραμμιστούν με τις νέες απαιτήσεις που προστίθενται με την πρόταση.
            
            
               9)Με τον τρόπο αυτό, τα κράτη μέλη θα έχουν την εξουσία να λαμβάνουν μέτρα κατά των προϊόντων που δεν συμμορφώνονται με τις νέες απαιτήσεις.
            
         
         
            
               10)Το άρθρο 44 σχετικά με τις κατ’ εξουσιοδότηση εξουσίες τροποποιείται προκειμένου να προστεθούν αναφορές στις κατ’ εξουσιοδότηση εξουσίες που ανατίθενται στην Επιτροπή μέσω της πρότασης.
            
            
               Το άρθρο 2 απαιτεί από τα κράτη μέλη να μεταφέρουν τις τροποποιήσεις στο εθνικό τους δίκαιο έως την [Υπηρεσία Εκδόσεων: να προστεθεί η ημερομηνία — 12 μήνες μετά την έκδοση] και να τις εφαρμόζουν από την [Υπηρεσία Εκδόσεων: να προστεθεί η ημερομηνία — 12 μήνες μετά τη λήξη της προθεσμίας μεταφοράς στο εθνικό δίκαιο που αναφέρεται στην ανωτέρω παράγραφο]. 
            
            
            
               Οι απαιτήσεις που θα εισαχθούν με την πρόταση δεν θα ισχύουν για τις ραδιοσυσκευές που θα έχουν διατεθεί στην αγορά της Ένωσης πριν από την εν λόγω ημερομηνία εφαρμογής της οδηγίας. 
            
            
               2021/0291 (COD)
            
            
               Πρόταση
            
            
               ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση της οδηγίας 2014/53/ΕΕ σχετικά με την εναρμόνιση των νομοθεσιών των κρατών μελών σχετικά με τη διαθεσιμότητα ραδιοεξοπλισμού στην αγορά
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  9
               , 
            
            
               Έχοντας υπόψη τη γνώμη της Επιτροπής των Περιφερειών
                  10
               , 
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
            
               (1)Ένας από τους στόχους της οδηγίας 2014/53/ΕΕ του Ευρωπαϊκού Κοινοβουλίου και του Συμβουλίου
                  11
                είναι η εξασφάλιση της ορθής λειτουργίας της εσωτερικής αγοράς. Σύμφωνα με το άρθρο 3 παράγραφος 3 στοιχείο α) της εν λόγω οδηγίας, μία από τις ουσιώδεις απαιτήσεις που πρέπει να πληροί ο ραδιοεξοπλισμός είναι η διαλειτουργικότητά του με εξαρτήματα, ιδίως με κοινού τύπου φορτιστές. Ως προς αυτό, η αιτιολογική σκέψη 12 της οδηγίας 2014/53/ΕΕ επισημαίνει ότι η διαλειτουργικότητα μεταξύ ραδιοεξοπλισμού και παρελκόμενων, όπως οι φορτιστές, απλουστεύει τη χρήση ραδιοεξοπλισμού και μειώνει τα περιττά απόβλητα και τις περιττές δαπάνες. 
            
            
               (2)Από το 2009 καταβάλλονται προσπάθειες σε επίπεδο Ένωσης για τον περιορισμό του κατακερματισμού των διεπαφών φόρτισης για κινητά τηλέφωνα και παρόμοια είδη ραδιοεξοπλισμού. Οι πρόσφατες εθελοντικές πρωτοβουλίες δεν αντεπεξέρχονται πλήρως στους στόχους πολιτικής της Ένωσης για μείωση των αποβλήτων ηλεκτρικού και ηλεκτρονικού εξοπλισμού, διασφάλιση της ευκολίας των καταναλωτών και αποφυγή του κατακερματισμού της αγοράς συσκευών φόρτισης.
            
         
         
            
               (3)Η Ένωση έχει δεσμευτεί να προωθήσει την αποδοτική χρήση των πόρων, στρεφόμενη προς μια καθαρή κυκλική οικονομία, μέσω της δρομολόγησης πρωτοβουλιών όπως η οδηγία 2012/19/ΕΕ του Ευρωπαϊκού Κοινοβουλίου και του Συμβουλίου
                  12
                και, πιο πρόσφατα, μέσω της θέσπισης της Ευρωπαϊκής Πράσινης Συμφωνίας. Η παρούσα οδηγία αποσκοπεί στη μείωση των αποβλήτων ηλεκτρικού και ηλεκτρονικού εξοπλισμού που παράγονται από την πώληση ραδιοεξοπλισμού, καθώς και στη μείωση της εξόρυξης πρώτων υλών και των εκπομπών CO2 που παράγονται από την παραγωγή, τη μεταφορά και τη διάθεση φορτιστών, ώστε να προαχθεί, κατά τον τρόπο αυτόν, η κυκλικότητα της οικονομίας. 
            
            
               (4)Με το σχέδιο δράσης της Επιτροπής για την κυκλική οικονομία εξαγγέλθηκαν πρωτοβουλίες για ολόκληρη τη διάρκεια του κύκλου ζωής των προϊόντων, οι οποίες στοχεύουν στον σχεδιασμό των προϊόντων, προωθούν διαδικασίες κυκλικής οικονομίας, προάγουν τη βιώσιμη κατανάλωση και στοχεύουν στη διασφάλιση της διατήρησης των χρησιμοποιούμενων πόρων στην οικονομία της Ένωσης για όσο το δυνατόν μεγαλύτερο χρονικό διάστημα.
            
            
               (5)Η Επιτροπή εκπόνησε μελέτη εκτίμησης των επιπτώσεων, η οποία έδειξε ότι η εσωτερική αγορά δεν αξιοποιεί το πλήρες δυναμικό της, καθώς ο συνεχιζόμενος κατακερματισμός της αγοράς διεπαφών φόρτισης και πρωτοκόλλων επικοινωνίας φόρτισης για κινητά τηλέφωνα και άλλο παρόμοιο ραδιοεξοπλισμό οδηγεί σε απώλεια ευκολίας για τους καταναλωτές και σε αύξηση των αποβλήτων ηλεκτρικού και ηλεκτρονικού εξοπλισμού.
            
            
               (6)Η διαλειτουργικότητα μεταξύ ραδιοεξοπλισμού και εξαρτημάτων όπως οι φορτιστές παρεμποδίζεται λόγω της ύπαρξης διαφορετικών διεπαφών φόρτισης για ορισμένες κατηγορίες ή κλάσεις ραδιοεξοπλισμού που χρησιμοποιούν ενσύρματη φόρτιση, όπως κινητά τηλέφωνα χειρός, ταμπλέτες, ψηφιακές φωτογραφικές μηχανές, ακουστικά κεφαλής ή ακουστικά κεφαλής με μικρόφωνο, κονσόλες βιντεοπαιχνιδιών χειρός και φορητά ηχεία. Επιπλέον, υπάρχουν αρκετοί τύποι πρωτοκόλλων επικοινωνίας ταχείας φόρτισης για τους οποίους δεν διασφαλίζεται πάντοτε ελάχιστο επίπεδο επιδόσεων. Ως εκ τούτου, απαιτείται δράση εκ μέρους της Ένωσης για την προώθηση κοινού βαθμού διαλειτουργικότητας και για την παροχή πληροφοριών στους τελικούς χρήστες σχετικά με τα χαρακτηριστικά φόρτισης του ραδιοεξοπλισμού. Επομένως, είναι αναγκαίο να εισαχθούν κατάλληλες απαιτήσεις στην οδηγία 2014/53/ΕΕ όσον αφορά τα πρωτόκολλα επικοινωνίας φόρτισης, τη διεπαφή φόρτισης (δηλαδή την υποδοχή φόρτισης) ορισμένων κατηγοριών ή κλάσεων ραδιοεξοπλισμού, καθώς και τις πληροφορίες που πρέπει να παρέχονται στους τελικούς χρήστες σχετικά με τα χαρακτηριστικά φόρτισης των εν λόγω κατηγοριών ή κλάσεων ραδιοεξοπλισμού.
            
            
               (7)Η απουσία εναρμόνισης στον τομέα αυτό μπορεί να οδηγήσει σε ουσιαστικές διαφορές μεταξύ των νομοθετικών, κανονιστικών και διοικητικών διατάξεων ή των πρακτικών των κρατών μελών σχετικά με τη διαλειτουργικότητα των κινητών τηλεφώνων και παρόμοιων κατηγοριών ή κλάσεων ραδιοεξοπλισμού με τις συσκευές φόρτισής τους, καθώς και σχετικά με την προμήθεια ραδιοεξοπλισμού χωρίς συσκευές φόρτισης.  
            
            
               (8)Το μέγεθος της εσωτερικής αγοράς επαναφορτιζόμενων κινητών τηλεφώνων και παρόμοιων κατηγοριών ή κλάσεων ραδιοεξοπλισμού, η πληθώρα διαφορετικών τύπων συσκευών φόρτισης για τον εν λόγω ραδιοεξοπλισμό και το σημαντικό διασυνοριακό εμπόριο των εν λόγω προϊόντων απαιτούν ισχυρότερη νομοθετική δράση σε επίπεδο Ένωσης, και όχι μέτρα σε εθνικό επίπεδο ή εθελοντικά μέτρα, προκειμένου να επιτευχθεί η ομαλή λειτουργία της εσωτερικής αγοράς.
            
            
               (9)Είναι συνεπώς αναγκαίο να εναρμονιστούν η διεπαφή φόρτισης και τα πρωτόκολλα επικοινωνίας φόρτισης για συγκεκριμένες κατηγορίες ή κλάσεις ραδιοεξοπλισμού που επαναφορτίζονται μέσω ενσύρματης φόρτισης. Είναι επίσης αναγκαίο να παρασχεθεί η βάση για την προσαρμογή σε οποιασδήποτε μελλοντική τεχνολογική πρόοδο μέσω της εισαγωγής εναρμόνισης των διεπαφών φόρτισης και των πρωτοκόλλων επικοινωνίας φόρτισης όσον αφορά τον ραδιοεξοπλισμό που μπορεί να φορτίζεται με οποιοδήποτε μέσο πέραν της ενσύρματης φόρτισης, συμπεριλαμβανομένης της φόρτισης μέσω ραδιοκυμάτων (ασύρματη φόρτιση). Η εναρμόνιση αυτή αναμένεται να μειώσει τα περιβαλλοντικά απόβλητα, να εξασφαλίσει την ευκολία των καταναλωτών και να αποτρέψει τον κατακερματισμό της αγοράς μεταξύ των διαφόρων διεπαφών φόρτισης και των πρωτοκόλλων επικοινωνίας φόρτισης, καθώς και μεταξύ τυχόν πρωτοβουλιών σε εθνικό επίπεδο, που θα μπορούσαν να δημιουργήσουν εμπόδια στο εμπόριο στην εσωτερική αγορά. 
            
            
               (10)Ωστόσο, η εναρμόνιση αυτή θα είναι ελλιπής αν δεν συνδυαστεί με απαιτήσεις σχετικά με τη συνδυασμένη πώληση ραδιοεξοπλισμού και των φορτιστών του και τις πληροφορίες που πρέπει να παρέχονται στους τελικούς χρήστες. Ο κατακερματισμός των προσεγγίσεων μεταξύ των κρατών μελών όσον αφορά την εμπορία των σχετικών κατηγοριών ή κλάσεων ραδιοεξοπλισμού και των συσκευών φόρτισής τους θα παρεμπόδιζε το διασυνοριακό εμπόριο των εν λόγω προϊόντων, παραδείγματος χάριν υποχρεώνοντας τους οικονομικούς φορείς να ανασυσκευάζουν τα προϊόντα τους ανάλογα με το κράτος μέλος στο οποίο πρόκειται να διατεθούν τα προϊόντα. Αυτό με τη σειρά του θα είχε ως αποτέλεσμα περισσότερη ταλαιπωρία για τους καταναλωτές και θα δημιουργούσε περιττά απόβλητα ηλεκτρικού και ηλεκτρονικού εξοπλισμού, αντισταθμίζοντας έτσι τα οφέλη που απορρέουν από την εναρμόνιση της διεπαφής φόρτισης και του πρωτοκόλλου επικοινωνίας φόρτισης. Είναι επομένως αναγκαίο να θεσπιστούν απαιτήσεις που θα εξασφαλίζουν ότι οι τελικοί χρήστες δεν θα είναι υποχρεωμένοι να αγοράζουν νέα συσκευή φόρτισης κάθε φορά που αγοράζουν νέο κινητό τηλέφωνο ή παρόμοιο είδος ραδιοεξοπλισμού. Για να εξασφαλιστεί η αποτελεσματικότητα των εν λόγω απαιτήσεων, θα πρέπει οι τελικοί χρήστες, όταν αγοράζουν κινητό τηλέφωνο ή παρόμοιο είδος ραδιοεξοπλισμού, να λαμβάνουν τις αναγκαίες πληροφορίες σχετικά με τα χαρακτηριστικά φόρτισης.
            
            
               (11)Είναι τεχνικώς εφικτό να οριστεί η υποδοχή USB Type-C ως κοινή υποδοχή φόρτισης για τις σχετικές κατηγορίες ή κλάσεις ραδιοεξοπλισμού. Η τεχνολογία USB Type-C, η οποία χρησιμοποιείται παγκοσμίως, έχει υιοθετηθεί σε διεθνές επίπεδο τυποποίησης και έχει μεταφερθεί στο ευρωπαϊκό σύστημα από την Ευρωπαϊκή Επιτροπή Ηλεκτροτεχνικής Τυποποίησης (CENELEC) στο πλαίσιο της σειράς ευρωπαϊκών προτύπων EN IEC 62680-1
                  13
               . 
            
            
               (12)Η τεχνολογία USB Type-C είναι ήδη κοινή σε πολλές κατηγορίες ή κλάσεις ραδιοεξοπλισμού, καθώς παρέχει υψηλής ποιότητας φόρτιση και διαβίβαση δεδομένων. Η υποδοχή φόρτισης τύπου USB Type-C, σε συνδυασμό με το πρωτόκολλο επικοινωνίας φόρτισης για παροχή ισχύος μέσω USB, είναι ικανή να παρέχει ισχύ έως 100 W και, επομένως, αφήνει άφθονα περιθώρια για περαιτέρω ανάπτυξη λύσεων ταχείας φόρτισης, επιτρέποντας παράλληλα στην αγορά να καλύπτει τις ανάγκες των τηλεφώνων χαμηλότερου επιπέδου που δεν χρειάζονται ταχεία φόρτιση. Τα κινητά τηλέφωνα και ο παρόμοιος ραδιοεξοπλισμός που υποστηρίζουν ταχεία φόρτιση μπορούν να ενσωματώνουν τα χαρακτηριστικά παροχής ισχύος μέσω USB που περιγράφονται στο πρότυπο EN IEC 62680-1-2:2020 «Διεπαφές ενιαίου σειριακού διαύλου για δεδομένα και ισχύ — Μέρος 1-2: Κοινά εξαρτήματα — Προδιαγραφές παροχής ισχύος μέσω USB».
            
            
               (13)Όσον αφορά τη φόρτιση με άλλα μέσα εκτός της ενσύρματης φόρτισης, ενδέχεται μελλοντικά να αναπτυχθούν αποκλίνουσες λύσεις, που μπορεί να έχουν αρνητικές επιπτώσεις στη διαλειτουργικότητα, την ευκολία των καταναλωτών και το περιβάλλον. Μολονότι είναι πρόωρο να επιβληθούν συγκεκριμένες απαιτήσεις στις λύσεις αυτές στο παρόν στάδιο, η Επιτροπή θα πρέπει να είναι σε θέση να αναλάβει δράση για την εναρμόνισή τους στο μέλλον, αν παρατηρηθεί κατακερματισμός στην εσωτερική αγορά. 
            
            
               (14)Το άρθρο 3 της οδηγίας 2014/53/ΕΕ θα πρέπει να τροποποιηθεί ώστε να καλύπτει τις διεπαφές φόρτισης και τα πρωτόκολλα επικοινωνίας φόρτισης. Οι κατηγορίες ή κλάσεις ραδιοεξοπλισμού που καλύπτονται ειδικά από τη νέα αυτή διάταξη θα πρέπει να αναλυθούν περαιτέρω σε νέο παράρτημα της οδηγίας 2014/53/ΕΕ. 
            
            
               (15)Η οδηγία 2014/53/ΕΕ θα πρέπει επίσης να τροποποιηθεί προκειμένου να εισαχθεί νέο άρθρο που θα αφορά τις απαιτήσεις σχετικά με τη διάθεση ορισμένων κατηγοριών ή κλάσεων ραδιοεξοπλισμού χωρίς συσκευές φόρτισης. Οι σχετικές κατηγορίες ή κλάσεις ραδιοεξοπλισμού, καθώς και οι προδιαγραφές σχετικά με τις λύσεις φόρτισης, θα πρέπει να καθοριστούν σε νέο παράρτημα της οδηγίας 2014/53/ΕΕ. 
            
            
               (16)Το άρθρο 10 παράγραφος 8 της οδηγίας 2014/53/ΕΕ προβλέπει τη συμπερίληψη πληροφοριών στις οδηγίες χρήσης και, επομένως, θα πρέπει να εισαχθούν στο εν λόγω άρθρο πρόσθετες απαιτήσεις παροχής πληροφοριών. Οι λεπτομέρειες των νέων απαιτήσεων θα πρέπει να καθοριστούν στο νέο παράρτημα της οδηγίας 2014/53/ΕΕ. Οι εν λόγω απαιτήσεις παροχής πληροφοριών θα επιτρέπουν στους καταναλωτές να προσδιορίσουν το καταλληλότερο εξωτερικό τροφοδοτικό που απαιτείται για τη φόρτιση του ραδιοεξοπλισμού τους. Θα πρέπει να είναι δυνατή η προσαρμογή των εν λόγω απαιτήσεων στο μέλλον, ώστε να αντικατοπτρίζονται τυχόν αλλαγές στις απαιτήσεις επισήμανσης των εξωτερικών τροφοδοτικών οι οποίες ενδέχεται να θεσπιστούν δυνάμει της οδηγίας 2009/125/ΕΚ του Ευρωπαϊκού Κοινοβουλίου και του Συμβουλίου
                  14
               .
            
            
               (17)Το άρθρο 17 της οδηγίας 2014/53/ΕΕ, το οποίο καθορίζει τις διαδικασίες αξιολόγησης της συμμόρφωσης, θα πρέπει να τροποποιηθεί ώστε να προστεθούν αναφορές στις νέες ουσιώδεις απαιτήσεις που εισάγονται στο άρθρο 3 της εν λόγω οδηγίας. Ως εκ τούτου, ο κατασκευαστής θα πρέπει να έχει την επιλογή να ακολουθήσει τη διαδικασία εσωτερικού ελέγχου προκειμένου να αποδείξει τη συμμόρφωση με τις εν λόγω νέες ουσιώδεις απαιτήσεις.
            
            
               (18)Τα άρθρα 40, 43 και 44 της οδηγίας 2014/53/ΕΕ θα πρέπει να τροποποιηθούν προκειμένου να προσαρμοστούν οι αναφορές που περιέχουν στις νέες διατάξεις που θεσπίζονται με την παρούσα οδηγία.
            
            
               (19)Προκειμένου να αντιμετωπιστούν τυχόν μελλοντικές εξελίξεις στην τεχνολογία φόρτισης και να εξασφαλιστεί η ελάχιστη κοινή διαλειτουργικότητα μεταξύ ραδιοεξοπλισμού και συσκευών φόρτισης για τον εν λόγω ραδιοεξοπλισμό, θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης ώστε να τροποποιεί τις κατηγορίες ή τις κλάσεις ραδιοεξοπλισμού και τις προδιαγραφές σχετικά με τις διεπαφές φόρτισης και τα πρωτόκολλα επικοινωνίας φόρτισης, καθώς και τις λεπτομέρειες σχετικά με τις πληροφορίες όσον αφορά τη φόρτιση. Είναι ιδιαίτερα σημαντικό η Επιτροπή να διεξάγει, κατά τις προπαρασκευαστικές της εργασίες, τις κατάλληλες διαβουλεύσεις, μεταξύ άλλων σε επίπεδο εμπειρογνωμόνων, και οι διαβουλεύσεις αυτές να πραγματοποιούνται σύμφωνα με τις αρχές που ορίζονται στη διοργανική συμφωνία της 13ης Απριλίου 2016 για τη βελτίωση του νομοθετικού έργου
                  15
               . Πιο συγκεκριμένα, προκειμένου να εξασφαλιστεί η ίση συμμετοχή στην προετοιμασία των κατ’ εξουσιοδότηση πράξεων, το Ευρωπαϊκό Κοινοβούλιο και το Συμβούλιο λαμβάνουν όλα τα έγγραφα κατά τον ίδιο χρόνο με τους εμπειρογνώμονες των κρατών μελών, και οι εμπειρογνώμονές τους έχουν συστηματικά πρόσβαση στις συνεδριάσεις των ομάδων εμπειρογνωμόνων της Επιτροπής που ασχολούνται με την προετοιμασία κατ’ εξουσιοδότηση πράξεων. 
            
            
               (20)Συνεπώς, η οδηγία 2014/53/ΕΕ θα πρέπει να τροποποιηθεί αναλόγως. 
            
            
               (21)Θα πρέπει να δοθεί επαρκής χρόνος στους οικονομικούς φορείς προκειμένου να προβούν στις αναγκαίες προσαρμογές του ραδιοεξοπλισμού ο οποίος εμπίπτει στο πεδίο εφαρμογής της παρούσας οδηγίας και τον οποίο προτίθενται να διαθέσουν στην αγορά της Ένωσης, 
            
            
         
         
            
               ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
            
            
               Η οδηγία 2014/53/ΕΕ τροποποιείται ως εξής:
            
            
            
               1)το άρθρο 3 τροποποιείται ως εξής:
            
            
            
               α)στην παράγραφο 3 πρώτο εδάφιο στοιχείο α), το κόμμα και η φράση «ιδίως με κοινού τύπου φορτιστές» αντικαθίστανται από τη φράση «εκτός από τις συσκευές φόρτισης για τις κατηγορίες ή κλάσεις ραδιοεξοπλισμού που προσδιορίζονται στο παράρτημα Ια μέρος Ι και οι οποίες αναφέρονται ρητά στην παράγραφο 4 του παρόντος άρθρου»·
            
            
            
               β)προστίθεται η ακόλουθη παράγραφος:
            
            
            
               «4. Ο ραδιοεξοπλισμός που εμπίπτει στις κατηγορίες ή κλάσεις που προσδιορίζονται στο παράρτημα Ια μέρος Ι είναι κατασκευασμένος με τρόπο ώστε να συμμορφώνεται με τις προδιαγραφές φόρτισης που ορίζονται στο εν λόγω παράρτημα για τη σχετική κατηγορία ή κλάση ραδιοεξοπλισμού.
            
            
               Όσον αφορά τον ραδιοεξοπλισμό που μπορεί να επαναφορτίζεται μέσω ενσύρματης φόρτισης, ανατίθεται στην Επιτροπή η εξουσία να εκδίδει κατ’ εξουσιοδότηση πράξεις, σύμφωνα με το άρθρο 44, για την τροποποίηση του παραρτήματος Ια υπό το πρίσμα της τεχνικής προόδου και για τη διασφάλιση ελάχιστης κοινής διαλειτουργικότητας μεταξύ του ραδιοεξοπλισμού και των αντίστοιχων συσκευών φόρτισης, με τους ακόλουθους τρόπους:
            
            
               α)τροποποίηση, προσθήκη ή αφαίρεση κατηγοριών ή κλάσεων ραδιοεξοπλισμού·
            
            
               β)τροποποίηση, προσθήκη ή αφαίρεση τεχνικών προδιαγραφών, συμπεριλαμβανομένων των αναφορών και περιγραφών, όσον αφορά την/τις υποδοχή/-ές φόρτισης και το/τα πρωτόκολλο/-α επικοινωνίας φόρτισης, για κάθε κατηγορία ή κλάση του εν λόγω ραδιοεξοπλισμού.»
            
            
               Όσον αφορά τον ραδιοεξοπλισμό που μπορεί να επαναφορτίζεται με άλλα μέσα εκτός της ενσύρματης φόρτισης, ανατίθεται στην Επιτροπή η εξουσία να εκδίδει κατ’ εξουσιοδότηση πράξεις, σύμφωνα με το άρθρο 44, για την τροποποίηση του παραρτήματος Ια υπό το πρίσμα της τεχνικής προόδου και για τη διασφάλιση ελάχιστης κοινής διαλειτουργικότητας μεταξύ του ραδιοεξοπλισμού και των αντίστοιχων συσκευών φόρτισης, με τους ακόλουθους τρόπους:
            
            
               α)εισαγωγή, τροποποίηση, προσθήκη ή αφαίρεση κατηγοριών ή κλάσεων ραδιοεξοπλισμού·
            
            
               β)εισαγωγή, τροποποίηση, προσθήκη ή αφαίρεση τεχνικών προδιαγραφών, συμπεριλαμβανομένων των αναφορών και περιγραφών, όσον αφορά διεπαφή/-ές φόρτισης και πρωτόκολλο/-α επικοινωνίας φόρτισης, για κάθε κατηγορία ή κλάση του εν λόγω ραδιοεξοπλισμού.»·
            
            
            
               2)προστίθεται το ακόλουθο άρθρο 3α:
            
         
         
            
            
               «Άρθρο 3a
            
            
               Δυνατότητα των τελικών χρηστών να αποκτούν ορισμένες κατηγορίες ή κλάσεις ραδιοεξοπλισμού χωρίς συσκευή φόρτισης
            
            
            
               Όταν οικονομικός φορέας προσφέρει σε τελικούς χρήστες τη δυνατότητα να αποκτήσουν ραδιοεξοπλισμό ο οποίος εμπίπτει στο πεδίο εφαρμογής του άρθρου 3 παράγραφος 4 μαζί με συσκευή φόρτισης, στους τελικούς χρήστες παρέχεται επίσης η δυνατότητα να αποκτήσουν τον ραδιοεξοπλισμό χωρίς συσκευή φόρτισης.»· 
            
            
            
               3)στο άρθρο 10 παράγραφος 8 προστίθεται το ακόλουθο εδάφιο:
            
            
            
               «Ο ραδιοεξοπλισμός που εμπίπτει στο πεδίο εφαρμογής του άρθρου 3 παράγραφος 4 πρώτο εδάφιο συνοδεύεται από πληροφορίες σχετικά με τις προδιαγραφές που αφορούν τις δυνατότητες φόρτισης και τη συσκευή φόρτισής του, όπως περιγράφεται στο παράρτημα Ια μέρος ΙΙ. Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις, σύμφωνα με το άρθρο 44, για την τροποποίηση του παραρτήματος Ια μέρος ΙΙ με την εισαγωγή, τροποποίηση, προσθήκη ή αφαίρεση λεπτομερειών σε σχέση με τις εν λόγω πληροφορίες ή τον τρόπο με τον οποίο παρέχονται οι εν λόγω πληροφορίες.»· 
            
            
            
               4)στο άρθρο 17 παράγραφος 2, η φράση «άρθρο 3 παράγραφος 1» αντικαθίσταται από τη φράση «άρθρο 3 παράγραφοι 1 και 4»·
            
            
            
               5)το άρθρο 40 τροποποιείται ως εξής:
            
            
            
               α)ο τίτλος αντικαθίσταται από το ακόλουθο κείμενο:
            
            
               «Διαδικασία αντιμετώπισης ραδιοεξοπλισμού που παρουσιάζει κίνδυνο ή δεν συμμορφώνεται με ουσιώδεις απαιτήσεις σε εθνικό επίπεδο»·
            
            
               β)στην παράγραφο 1 πρώτο εδάφιο, η φράση «ή δεν συμμορφώνεται με τουλάχιστον μία από τις εφαρμοστέες ουσιώδεις απαιτήσεις που ορίζονται στο άρθρο 3» προστίθεται μετά τη φράση «προστασίας του δημόσιου συμφέροντος που εμπίπτουν στην παρούσα οδηγία»·
            
            
            
               6)το άρθρο 43 παράγραφος 1 τροποποιείται ως εξής: 
            
            
               α)στο στοιχείο η), η φράση «οι πληροφορίες σχετικά με την προβλεπόμενη χρήση ραδιοεξοπλισμού» αντικαθίσταται από τη φράση «οι πληροφορίες»·
            
         
         
            
               β)το στοιχείο ι) αντικαθίσταται από το ακόλουθο κείμενο:
            
            
               «ι) δεν υπάρχει συμμόρφωση με το άρθρο 3α ή το άρθρο 5.»·
            
            
            
               7)το άρθρο 44 τροποποιείται ως εξής: 
            
            
               α)στην παράγραφο 2, προστίθεται η ακόλουθη περίοδος μετά την πρώτη περίοδο: 
            
            
               «Όσον αφορά τις κατ’ εξουσιοδότηση πράξεις που προβλέπονται στο άρθρο 3 παράγραφος 4 και στο άρθρο 10 παράγραφος 8 τρίτο εδάφιο, η εξουσία έκδοσης κατ’ εξουσιοδότηση πράξεων ανατίθεται στην Επιτροπή για περίοδο πέντε ετών από την [Υπηρεσία Εκδόσεων: να προστεθεί η ημερομηνία έναρξης ισχύος της παρούσας οδηγίας]»· 
            
            
               β)στις παραγράφους 3 και 5, οι φράσεις «του άρθρου 3 παράγραφος 3 δεύτερο εδάφιο, στο άρθρο 4 παράγραφος 2 και στο άρθρο 5 παράγραφος 2» και «του άρθρου 3 παράγραφος 3 δεύτερο εδάφιο, του άρθρου 4 παράγραφος 2 και του άρθρου 5 παράγραφος 2», αντίστοιχα, αντικαθίστανται από τη φράση «του άρθρου 3 παράγραφος 3 δεύτερο εδάφιο, του άρθρου 3 παράγραφος 4, του άρθρου 4 παράγραφος 2, του άρθρου 5 παράγραφος 2 και του άρθρου 10 παράγραφος 8 τρίτο εδάφιο»·
            
            
            
               8)το κείμενο που παρατίθεται στο παράρτημα της παρούσας οδηγίας προστίθεται ως παράρτημα Ια.
            
            
            
               Άρθρο 2
            
            
            
               1.Τα κράτη μέλη θεσπίζουν και δημοσιεύουν έως την [Υπηρεσία Εκδόσεων: να προστεθεί η ημερομηνία — 12 μήνες από την έκδοση της παρούσας οδηγίας] τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Εφαρμόζουν τις διατάξεις αυτές από την [Υπηρεσία Εκδόσεων: να προστεθεί η  ημερομηνία — 12 μήνες από τη λήξη της προθεσμίας μεταφοράς στο εθνικό δίκαιο που αναφέρεται στο προηγούμενο εδάφιο].
            
            
               Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εθνικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 3
            
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4
            
         
         
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        
                  https://ec.europa.eu/docsroom/documents/2417/attachments/1/translations
                  .
               
               
                  
                     (2)
                  
                        2019/2983(RSP).   
               
               
                  
                     (3)
                  
                        COM(2020) 440 final.
               
               
                  
                     (4)
                  
                        Οδηγία 2014/53/ΕΕ του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με την εναρμόνιση των νομοθεσιών των κρατών μελών σχετικά με τη διαθεσιμότητα ραδιοεξοπλισμού στην αγορά και την κατάργηση της οδηγίας 1999/5/ΕΚ (ΕΕ L 153 της 22.5.2014, σ. 62).
               
               
                  
                     (5)
                  
                        Οδηγία 2009/125/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα (ΕΕ L 285 της 31.10.2009, σ. 10).
               
               
                  
                     (6)
                  
                        Δηλαδή, οι συσκευές θα πωλούνται χωρίς φορτιστή στη συσκευασία (θα υπάρχει η διακριτική ευχέρεια παροχής αποσπώμενου καλωδίου)
               
               
                  
                     (7)
                  
                        
                  https://op.europa.eu/el/web/eu-law-and-publications/publication-detail/-/publication/c6fadfea-4641-11ea-b81b-01aa75ed71a1
                  . 
               
               
                  
                     (8)
                  
                        Επισημαίνεται ότι τα εν λόγω αριθμητικά στοιχεία αναφέρονται στα τηλέφωνα με δυνατότητα ασύρματης φόρτισης, δηλαδή όχι στα τηλέφωνα που συνοδεύονται από συσκευή ασύρματης φόρτισης, αλλά στα τηλέφωνα που μπορούν να επαναφορτιστούν με συσκευή ασύρματης φόρτισης που πρέπει να αγοραστεί χωριστά.
               
               
                  
                     (9)
                  
                        ΕΕ C  της , σ. .
               
               
                  
                     (10)
                  
                        ΕΕ C  της , σ. .
               
               
                  
                     (11)
                  
                        Οδηγία 2014/53/ΕΕ του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με την εναρμόνιση των νομοθεσιών των κρατών μελών σχετικά με τη διαθεσιμότητα ραδιοεξοπλισμού στην αγορά και την κατάργηση της οδηγίας 1999/5/ΕΚ (ΕΕ L 153 της 22.5.2014, σ. 62).
               
               
                  
                     (12)
                  
                        Οδηγία 2012/19/ΕΕ του Ευρωπαϊκού Κοινοβουλίου και του Συμβουλίου, της 4ης Ιουλίου 2012, σχετικά με τα απόβλητα ηλεκτρικού και ηλεκτρονικού εξοπλισμού (ΑΗΗΕ) (ΕΕ L 197 της 24.7.2012, σ. 38).
               
               
                  
                     (13)
                  
                        Διεπαφές ενιαίου σειριακού διαύλου για δεδομένα και ισχύ — Μέρος 1-3: Κοινά εξαρτήματα — Προδιαγραφή καλωδίου και βύσματος USB Type-CTM.
               
               
                  
                     (14)
                  
                        Οδηγία 2009/125/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα (ΕΕ L 285 της 31.10.2009, σ. 10).
               
               
                  
                     (15)
                  
                        ΕΕ L 123 της 12.5.2016, σ. 1.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.9.2021
            COM(2021) 547 final
            ΠΑΡΑΡΤΗΜΑ 
            της πρότασης οδηγίας
            του Ευρωπαϊκού Κοινοβουλίου και του Συμβουλίου
            για την τροποποίηση της οδηγίας 2014/53/ΕΕ σχετικά με την εναρμόνιση των νομοθεσιών των κρατών μελών σχετικά με τη διαθεσιμότητα ραδιοεξοπλισμού στην αγορά
            {SEC(2021) 318 final} - {SWD(2021) 244 final} - {SWD(2021) 245 final} - {SWD(2021) 246 final}
            
               
         
         
            
               ΠΑΡΑΡΤΗΜΑ
            
            
               «ΠΑΡΑΡΤΗΜΑ Ια
            
            
               Προδιαγραφές και πληροφορίες σχετικά με τη φόρτιση που ισχύουν για ορισμένες κατηγορίες ή κλάσεις ραδιοεξοπλισμού 
            
            
            
               ΜΕΡΟΣ I
            
            
               ΠΡΟΔΙΑΓΡΑΦΕΣ ΟΣΟΝ ΑΦΟΡΑ ΤΙΣ ΔΥΝΑΤΟΤΗΤΕΣ ΦΟΡΤΙΣΗΣ
            
            
            
               1.Τα κινητά τηλέφωνα χειρός, οι ταμπλέτες, οι ψηφιακές φωτογραφικές μηχανές, τα ακουστικά κεφαλής, τα ακουστικά κεφαλής με μικρόφωνο, οι κονσόλες βιντεοπαιχνιδιών χειρός και τα φορητά ηχεία, εφόσον διαθέτουν δυνατότητα επαναφόρτισης μέσω ενσύρματης φόρτισης:
            
            
               α)διαθέτουν υποδοχή USB Type-C, όπως περιγράφεται στο πρότυπο EN IEC 62680-1-3:2021 «Διεπαφές ενιαίου σειριακού διαύλου για δεδομένα και ισχύ — Μέρος 1-3: Κοινά εξαρτήματα — Προδιαγραφή καλωδίου και βύσματος USB Type-CTM», η οποία θα πρέπει να παραμένει προσβάσιμη και λειτουργική ανά πάσα στιγμή· 
            
            
               β)έχουν τη δυνατότητα, στην περίπτωση ισχύος φόρτισης κάτω των 60 βατ, να φορτίζονται με καλώδια που συμμορφώνονται με το πρότυπο EN IEC 62680-1-3:2021 «Διεπαφές ενιαίου σειριακού διαύλου για δεδομένα και ισχύ — Μέρος 1-3: Κοινά εξαρτήματα — Προδιαγραφή καλωδίου και βύσματος USB Type-CΤΜ».
            
            
            
               2.Τα κινητά τηλέφωνα χειρός, οι ταμπλέτες, οι ψηφιακές φωτογραφικές μηχανές, τα ακουστικά κεφαλής, τα ακουστικά κεφαλής με μικρόφωνο, οι κονσόλες βιντεοπαιχνιδιών χειρός και τα φορητά ηχεία, εφόσον διαθέτουν δυνατότητα επαναφόρτισης μέσω ενσύρματης φόρτισης σε τάση άνω των 5 βολτ ή ρεύμα άνω των 3 αμπέρ ή ισχύ άνω των 15 βατ:
            
            
               α)ενσωματώνουν παροχή ισχύος USB, όπως περιγράφεται στο πρότυπο EN IEC 62680-1-2:2021 «Διεπαφές ενιαίου σειριακού διαύλου για δεδομένα και ισχύ — Μέρος 1-2: Κοινά εξαρτήματα — Προδιαγραφές παροχής ισχύος μέσω USB»· 
            
            
               β)εξασφαλίζουν ότι κάθε πρόσθετο πρωτόκολλο φόρτισης επιτρέπει την πλήρη λειτουργικότητα της παροχής ισχύος USB που αναφέρεται στο στοιχείο α).
            
            
            
            
               ΜΕΡΟΣ ΙΙ
            
            
               ΠΛΗΡΟΦΟΡΙΕΣ ΓΙΑ ΤΙΣ ΠΡΟΔΙΑΓΡΑΦΕΣ ΣΧΕΤΙΚΑ ΜΕ ΤΙΣ ΔΥΝΑΤΟΤΗΤΕΣ ΦΟΡΤΙΣΗΣ
            
            
               Στην περίπτωση ραδιοεξοπλισμού που εμπίπτει στο πεδίο εφαρμογής του άρθρου 3 παράγραφος 4 πρώτο εδάφιο, οι ακόλουθες πληροφορίες αναγράφονται σε έντυπη μορφή στη συσκευασία ή, αν δεν υπάρχει συσκευασία, σε ετικέτα που συνοδεύει τον ραδιοεξοπλισμό με τον όρο η ετικέτα να είναι ορατή:  
            
         
         
            
               α)περιγραφή των απαιτήσεων ισχύος των ενσύρματων συσκευών φόρτισης που μπορούν να χρησιμοποιηθούν με τον εν λόγω ραδιοεξοπλισμό, συμπεριλαμβανομένης της μέγιστης ισχύος που απαιτείται για τη φόρτιση του ραδιοεξοπλισμού εκφρασμένης σε βατ, με εμφάνιση του κειμένου: «η ελάχιστη ισχύς που παρέχεται από τον φορτιστή είναι ίση με ή μεγαλύτερη από [xx] βατ». Ο αριθμός των βατ θα πρέπει να εκφράζει τη μέγιστη ισχύ που απαιτείται από τον ραδιοεξοπλισμό·
            
            
               β)περιγραφή των προδιαγραφών που αφορούν τις δυνατότητες φόρτισης του ραδιοεξοπλισμού, εφόσον είναι δυνατή η επαναφόρτιση μέσω ενσύρματης φόρτισης σε τάση άνω των 5 βολτ ή ρεύμα άνω των 3 αμπέρ ή ισχύ άνω των 15 βατ, συμπεριλαμβανομένης ένδειξης ότι ο ραδιοεξοπλισμός υποστηρίζει το πρωτόκολλο φόρτισης με παροχή ισχύος USB, με εμφάνιση του κειμένου «ταχεία φόρτιση USB PD», και ένδειξης τυχόν άλλου υποστηριζόμενου πρωτοκόλλου φόρτισης με εμφάνιση του ονόματός του σε μορφή κειμένου.
            
            
            
               Οι πληροφορίες αυτές διατυπώνονται σε γλώσσα εύκολα κατανοητή από τους καταναλωτές και τους άλλους τελικούς χρήστες, όπως αυτό αποφασίζεται από το οικείο κράτος μέλος, και είναι σαφείς, κατανοητές και εύληπτες.